Oikeusministeriö
PL 25
00023 VALTIONEUVOSTO

Lausuntopyyntönne OM 2/481/2004

LUONNOS HALLITUKSEN ESITYKSEKSI KESKINÄISESTÄ OIKEUSAVUSTA RIKOSASIOISSA EU:N JÄSENVALTIOIDEN VÄLILLÄ TEHTYYN YLEISSOPIMUKSEEN LIITETTÄVÄN PÖYTÄKIRJAN HYVÄKSYMISESTÄ JA VOIMAANSAATTAMISESTA.

Suomen Asianajajaliitto esittää kunnioittaen lausuntonaan luonnoksesta seuraavaa

Suomen Asianajajaliitto toteaa, että sillä ei sinänsä ole huomauttamista luonnoksesta hallituksen esitykseksi keskinäisestä oikeusavusta rikosasioissa EU:n jäsenvaltioiden välillä tehtyyn yleissopimukseen liitettävän pöytäkirjan hyväksymisestä ja voimaansaattamisesta. Se näyttää olevan sopusoinnussa voimassa olevan lainsäädäntömme kanssa kansallisen lainsäädäntömme pääosin mahdollistaessa jo nyt oikeusaputoimenpiteet, jota yleissopimuksessa käsitellään.

Ainoa seikka, joka kiinnittää huomiotamme, on esityksen yksityiskohtaisten perustelujen sivulla 11 lausuttu koskien 2 artiklaa. Kun kyseisen 2 artiklan tarkoittama oikeusapu voi olla myös oikeusavun ensimmäinen vaihe, jolloin oikeusapua pyytävällä valtiolla on jo tiedossaan ne tilit, joiden pankkitilitapahtumia pyydetään. Kun sanotuissa perusteluissa todetaan, että 2 artiklassa ei edellytetä, että kyseessä tulisi olla rikostutkinnan kohteena olevan henkilön tili, näyttää siltä, että oikeusapua pankkitilitapahtumien osalta saatettaisiin antaa varsin kevyin perusteluin sellaisen henkilön tai yhteisön tileistä, joka ei ole rikoksesta epäiltynä. Edellytyksenä olisi siis vain se, että pyyntö liittyy käsillä olevaan rikostutkintaan. Tältä osin kiinnitämme huomiota tilanteen haavoittuvuuteen ja siihen erityisesti, että kun kyse on muun kuin rikoksesta epäillyn pankkitilistä, olisi ilmeisen perusteltua asettaa oikeusapua pyytävälle valtiolle kohtuullisen selkeä perusteluvelvollisuus tietojen saamisen tarpeellisuudesta rikostutkinnan perusteella.

Muilta osin Suomen Asianajajaliitto ei ole havainnut huomautettavaa.

SUOMEN ASIANAJAJALIITON PUOLESTA

Matti Manner	Aarno Arvela 
Suomen Asianajajaliiton puheenjohtaja, asianajaja	asianajaja